A szezon első versenyét, a brazil nagydíjat Prost nyerte meg, míg csapattársa kiesett. Dél-Afrikában jelentős fölénnyel Lauda győzött Prost előtt, majd a Zolderben megrendezett belga nagydíjon mindkét McLaren kiesett. Imolában újból a francia nyert, Lauda pedig motorhibával már az elején kiállni kényszerült. A soron következő francia nagydíjat Dijonban rendezték, ahol Prost csak a hetedik helyen végzett, egy körrel lemaradva a versenyt megnyerő csapattársától. Monacóban hatalmas eső volt a verseny napján, a rajtot fél órával elhalasztották, hogy fellocsolhassák a fedett alagutat. Prost a pole pozícióból rajtolt, de a kilencedik körben Nigel Mansell megelőzte, aki azonban hamarosan kiesett. Az újonc Ayrton Senna a 13. pozícióból rajtolt a Tolemannal, és hamarosan a francia mögé, a második helyig küzdötte fel magát. A romló időjárási körülmények miatt azonban alig egy órával a kezdés után a versenybíró Jacky Ickx félbeszakította a futamot, egyben le is intette, jelezve, hogy nem indítják újra. Mivel a pilóták nem teljesítették a táv 75%-át, ezért mindenki csak a futamon megszerzett pontjainak a felét kapta meg, ezáltal Prostnak a győzelemért járó kilenc helyett négy és fél egység jutott. Senna rajongói nem bocsátották meg ezt soha Ickx-nek, hanem egy Prost-Ickx-Balestre összeesküvés eredményének tekintik. További vádaskodás alapját jelentette az a tény, hogy Ickx ekkor a Porsche versenyzője volt a sportkocsi világbajnokságban, miközben a McLaren motorjait is a német cég szállította.